Generate PDB files in C# - CodeProject 12,747,207 members (30,507 online)
Last Visit: 31-Dec-99 19:00 Last Update: 19-Feb-17 11:31Refresh« Prev12345 Next » Verlede week het ons in die herinnering wat Judas opgeroep het gehoor hoe ongelowig, arrogant en immoreel hierdie valse leraars is. In al die voorbeelde het ons gehoor hoe God hulle wie Sy gesag verwerp, geoordeel het. Maar in sy voorbeelde hier het Judas nou ’n ander doel en inslag. Al die voorbeelde gaan nou oor valse leraars wat mense op die verkeerde pad gelei het.
Die eerste voorbeeld wat hy noem is Kain, die moordenaar. Tweedens herinner hy die gemeente aan Bileam wat slegte raad aan Israel gegee het. Laastens hoor ons van Korag wat teen Moses en Aaron in opstand gekom het. Dit is drie voorbeelde wat Judas hier oproep van bose leiers wat die volk van die Here op verkeerde paaie gelei het. Judas gee hierdeur die gemeente ’n raamwerk om te verstaan wat die valse leraars besig is om te doen in hulle midde. Hierdie leraars is skandvlekke sê hy: “…waterlose wolke deur winde rondgedrywe, bome in die nasomer, wat sonder vrugte is, twee maal gestorwe, ontworteld; woeste golwe van die see wat hulle eie skandes laat opskuim, dwaalsterre.”
Moet dit ons nie alles baie bekommerd en paniekerig laat nie? Nee sê Judas, want Henog het hieroor geprofeteer, die apostels het ons hieroor gewaarsku. En boonop wag God se oordeel vir hierdie mense. Kyk na die voorbeelde in die verlede sê Judas – kyk na Kain, Bileam en Korag. Nes hulle sal hierdie valse leraars geoordeel word.
Die dinge vang nie vir God omkant nie, daarom hoef ons nie paniekerig te wees nie. Judas vra nie vir paniek nie, nee sê hy volhard: bou julleself op in julle allerheiligste geloof, bid deur die Heilige Gees, bewaar julle in die liefde van God, vestig julle verwagting op die barmhartigheid van ons Here Jesus Christus, bewys barmhartigheid. Dit alles kan die gemeente doen omdat hulle weet dat God soewerein is.
Inderdaad, “Teen God kan geen beplanning stand hou nie, nog minder kan geweld iets teen Hom vermag. Aan hierdie enige God, Vader, Seun en Heilige Gees, kom toe eer en heerlikheid tot in ewigheid. Amen.” – Dortse Leerreëls 5:15